પરીકથાનો નાયક બહુ આસાનીથી ને ચમત્કારિક રીતે વિજય મેળવે છે, એ પણ સાચું નથી. એ નાયક પોતાના સદ્‍ગુણો વડે સતત સહાયકો મેળવતો જાય છે, જે ખરેખર મોકે એને મદદ કરે છે, એવું લગભગ દરેક પરીકથામાં નિરૂપણ હોય છે. આપણી પરીકથા ‘અલકમલકની ગાડી’નું જ ઉદાહરણ લઈએ. ગુસ્સાખોર મોચીએ જોડો ફેંકીને ચકલીને મારી છે અને ચકલો એનું વેર લેવા જાય છે ત્યારે મેઢક, કબૂતર, વીંછી અને પોદળો સુધ્ધાં એને મદદ કરવા તૈયાર થઈ જાય છે, કારણ કે ચકલો આતતાયીનો વિનાશ કરવા જઈ રહ્યો છે.